Alternattiva Demokratika qed tappoġġja l-Assoċjazzjoni ta’ dawk neqsin mis-smiegħ fil-ġlied tagħhom dwar dak li għandu x’jaqsam mas-servizzi ta’ interpretazzjoni pprovduti mill-istess assoċjazzjoni. Fi stqarrija l-kelliema ta’ AD dwar id-diżabilità Claire Azzopardi Lane qalet li persuni neqsin mis-smiegħ jiddependu ħafna minn interpreti biex ikollhom aċċess għall-komunikazzjoni f’ħafna oqsma tal-ħajja, bħall-edukazzjoni. Spjegat li Artiklu 9 tal-Konvenzjoni tan-Nazzjonijiet Magħquda dwar id-drittijiet ta Persuni b’Diżabilita` (UNCRPD), li Malta irratifikat f’Ottubru 2012, jagħti dritt għal servizzi professjonali ta’ interpretazzjoni. Kompliet li fis-sena 2000 l-Assoċjazzjoni irċeviet fondi mill-Gvern biex timpjega interpretu tal-lingwa tas-sinjali, li eventwalment żdiedu għal tlieta. L-Assoċjazzjoni nnifisha kompliet tagħmel użu minn voluntiera biex torganizza l-amministrazzjoni ta’ dawn is-servizzi.